DA Den Europæiske Unions Tidende C 130/7

Offentliggørelse af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 130/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»CANINO«

EU-nr.: PDO-IT-01506-AM01 — 28.11.2017

BOB ( X ) BGB ( ) GTS ( )

1. Ansøgende sammenslutning og legitim interesse

Oleificio Sociale Cooperativo di Canino (den kooperative oliemølle i Canino) med hjemsted på Via Montalto 48, Canino (VT), Italien. Kooperativet består af producenter og er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra ministeriet for landbrugs-, fødevare- og skovbrugspolitik.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: Ordet »kontrolleret« er erstattet af det mere korrekte ord »beskyttet«. Der er tilføjet en specifik artikel om bevis for oprindelse, som ikke var at finde i den gældende varespecifikation. Der er tilføjet en specifik artikel om tilknytning, som ikke var at finde i den gældende varespecifikation. Muligheden for at markedsføre produktet i keramikbeholdere er tilføjet. Artiklerne i varespecifikationen er blevet omnummereret.

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Produktionsmetode

Det foreslås at slette afsnittet om plantningsafstand og dyrknings- og beskæringsmetoder.

Det slettede afsnit lyder som følger:

»Plantningsafstanden og dyrknings- og beskæringsmetoderne skal være de almindeligt anvendte og må under ingen omstændigheder påvirke olivenernes eller oliens egenskaber.«

Denne ændring er berettiget, da der er tale om en sætning med et generelt indhold. Den indeholder ingen detaljerede oplysninger om plantningsafstand eller beskæringsmetoder og bidrager derfor ikke med noget i varespecifikationen. Ændringen er af mindre omfang, da afsnittets udeladelse ikke ændrer dyrknings- og beskæringsmetoderne, men blot har til formål at strømline varespecifikationen.

Det højeste antal træer pr. ha i olivenplantagerne er øget fra 300 til 700.

Derfor er den nuværende ordlyd:

»Ud over de traditionelle dyrkningsmetoder, hvor beplantningstætheden i de blandede olivenplantager er på op til 60 træer pr. ha, er det tilladt at anvende andre dyrkningsmetoder i specielle olivenplantager, hvor beplantningstætheden er på op til 300 træer pr. ha.«

ændret til:

»Ud over de traditionelle dyrkningsmetoder, hvor beplantningstætheden i de blandede olivenplantager er på op til 60 træer pr. ha, er det tilladt at anvende andre dyrkningsmetoder i specielle olivenplantager, hvor beplantningstætheden er på op til 700 træer pr. ha.«

Baggrunden for denne ændring er behovet for at tilpasse olivendyrkningen i det afgrænsede område til en mere professionel forvaltningsform, som gør det muligt at forene traditionel olivendyrkning med rentabilitet for sektorens virksomheder. Flere års forsøg har vist, at en beplantningstæthed på 700 træer pr. ha i det område, der er omfattet af BOB'en, i lyset af de anvendte oliventræsorter ikke påvirker produktets unikke fysisk-kemiske og organoleptiske egenskaber, som fremgår af varespecifikationen, men mindsker udgifterne til plantageforvaltning og dermed øger bedrifternes rentabilitet.

Den maksimale produktion pr. ha er øget fra 9 ton til 12 ton pr. ha, og den maksimale produktion i kombinerede eller blandede plantager er blevet angivet.

Derfor er den nuværende ordlyd:

»Olivenproduktionen må ikke overstige 9 000 kg/ha i de specielle olivenplantager.«

ændret til:

»Olivenproduktionen må ikke overstige 12 ton pr. ha i de specielle olivenplantager, mens produktionen af oliven pr. træ i de blandede plantager ikke må overstige 0,15 ton.«

Den maksimale produktion pr. ha er øget til 12 ton som følge af det større antal træer pr. ha.

Derudover har det i årenes løb vist sig, at det maksimale udbytte, der blev fastsat i varespecifikationen, var sat for lavt, idet der var tale om en gennemsnitsværdi, som ikke tog højde for, at nogle af de sorter, der dyrkes i området, danner store, ganske kraftige træer med hvert-andet-års-bæring. Resultatet heraf er en cyklisk produktion, som er begrænset i et eller flere år, hvorefter der kommer et år, hvor træerne har samlet nye kræfter og giver et ganske stort udbytte.

Varespecifikationen fastsætter nu også det maksimale udbytte pr. træ i blandede olivenplantager, hvilket betyder, at det ikke længere er nødvendigt at foretage beregninger baseret på det faktiske areal, der er beplantet med oliven.

Ovennævnte ændringer er af mindre omfang, da de ikke vedrører produktets vigtigste egenskaber og ikke falder ind under nogen af punkterne i forordningens artikel 53, stk. 2.

Høstdatoerne er blevet rykket frem.

Derfor er den nuværende ordlyd:

»Olivenerne høstes mellem den 10. oktober og den 15. januar i hvert produktionsår.«

ændret til:

»Olivenerne høstes mellem den 1. oktober og den 31. december i hvert produktionsår.«

Høstperioden er blevet rykket frem af forskellige årsager, der primært hænger sammen med miljø- og klimaforandringerne, som betyder, at olivenerne modnes tidligere.

Ud fra et landbrugssynspunkt er det desuden almindelig kendt, at oliens kvalitet forbedres, hvis olivenerne høstes tidligt. Endelig minimerer tidlig høst ud fra et plantesundhedssynspunkt de skader i henseende til kvalitet og mængde, der forårsages af fluer.

Ovennævnte ændring er af mindre omfang, jf. forordningens artikel 53, stk. 2.

De sidste to sætninger er blevet slettet, da de ikke længere er i tråd med gældende lovgivning, og da kontrollen af produktets overensstemmelse med varespecifikationen udføres af den offentlige myndighed, der er udpeget i henhold til bestemmelserne i forordning (EU) nr. 1151/2012.

De slettede afsnit lyder som følger:

»Olivenerne skal erklæres i overensstemmelse med proceduren i ministerielt dekret nr. 573 af 4. november 1993 om gennemførelsesbestemmelser for lov nr. 169 af 5. februar 1992 inden den frist, der er fastsat for hele høsten. Under høstarbejdet er det dog tilladt at anmode om et foreløbigt certifikat for det allerede fremstillede produkt mod forelæggelse af den påkrævede dokumentation og indberetning af detaljerede oplysninger om arbejdet i den endelige produktionserklæring.«

Andet

Artiklerne i varespecifikationen er blevet omnummereret, da der er tilføjet artikler, som ikke var at finde i den gældende varespecifikation.

Ordet »kontrolleret« er erstattet af det mere korrekte ord »beskyttet«.

Der er tilføjet en specifik artikel om bevis for oprindelse, som ikke var at finde i den gældende varespecifikation.

»Artikel 4 Bevis for oprindelse Alle produktionsprocessens forskellige faser overvåges, og de forskellige input og output registreres. Produktets sporbarhed sikres derved, at olivendyrkerne (landbrugsbedrifterne), møllerne og emballeringsvirksomhederne registreres i særlige registre, som forvaltes af kontrolinstansen. Alle fysiske og juridiske personer, der registreres i de relevante registre, er underlagt kontrolinstansens kontrol i henhold til bestemmelserne i varespecifikationen og den tilhørende kontrolplan.«

Der er tilføjet en specifik artikel om tilknytning, som ikke er at finde i den gældende varespecifikation, men som fremgår af det resuméark, der er sendt til Kommissionen.

»Artikel 7 Tilknytning til det geografiske område Olivendyrkningen i det pågældende område, der er den etruskiske civilisations vugge, går meget langt tilbage. Oliventræerne vokser vildt her og har givet navn til mange lokaliteter, som fortsat er i brug, f.eks. »Poggio Olivastro«. Som vist på vaser og gravfresker indsamlede etruskerne oliven, som de fik til at falde ned ved at slå på grenene med lange stænger. De gamle oliventræer, der har nået de samme majestætiske størrelser som egetræer, er et bevis på den lokale befolknings tradition for olivendyrkning, og de karakteriserer det bølgende landskab med deres sølvgrønne farve. I nyere tid var Canino-området en del af et storgods, der tilhørte prins Torlonia indtil halvtredserne, hvor landbrugsreformen medførte, at jorderne blev fordelt mellem landbrugerne. Landbrugsreformen førte til en kraftig vækst i olivendyrkningen. Storgodsets arealer blev hurtigt omdannet til nye grønne olivenplantager. Senere i tresserne blev olivendyrkningen lagt fuldstændig om med indførelsen af de specielle intensive olivenplantager. Alene i Canino blev der plantet 694 ha olivenplantager efter denne ordning. I 1965 blev den kooperative oliemølle i Canino oprettet på foranledning af den lokale myndighed for landbrugsreformen, Ente Maremma. Kooperativet har for tiden omkring 1 140 medlemmer, der tegner sig for over 60 % af produktionen i området. Canino, der er den etruskiske civilisations vugge, er blevet berømt på grund af olivendyrkningen, som altid har været den vigtigste del af områdets økonomi. Canino var oprindeligt en etruskisk by og indgik i middelalderen i kirkestaten. Den kom derpå under hertugen af Castros herredømme. Efter igen at have tilhørt kirkestaten blev byen i 1808 givet som len til Lucien Bonaparte, som boede i det palads, der var bygget af Farnese-familien. Caninos våbenskjold omfatter en hund, der hentyder til områdets navn, og Farnese-familiens tre liljer. Olivendyrkningens udbredelse blev lettet derved, at den olie, der blev fremstillet i Canino, havde et godt omdømme og altid havde været kendt på specialmarkederne. Olien fra Canino blev i halvfjerdserne undersøgt af professor Ancel Keys og andre forskere. Forskningsresultaterne viste, at lokalbefolkningen i Canino, der generelt spiser den ekstrafine jomfruolie, der fremstilles på stedet, er bedre beskyttet mod thrombose end befolkningerne i Finland og USA, som normalt spiser animalsk fedt. Folketraditionen har styrket den ekstrafine jomfruolie fra Caninos profil i forbindelse med olivenfestivalen Sagra dell'olivo, som blev afholdt første gang i 1939 og siden er blevet fejret hvert år den 8. december. Ved denne begivenhed holdes der også sammenkomster og konferencer for de bedste eksperter inden for ernæring og teknologi. Fra 1989 til 1993 udførte den kooperative oliemølle i Canino og det regionale råd for landbrugsudvikling, Ente di Sviluppo Agricolo Regionale, et grundigt arbejde med at karakterisere den lokale olieproduktion. Kooperativet har samarbejdet med de vigtigste forskningsorganer, der beskæftiger sig med olivendyrkningens udvikling og metoder til olivenforarbejdning. Den ekstrafine jomfruolie med »Canino« BOB er kendetegnet ved sin stærke tilknytning til produktionsområdet i artikel 3, som har en umiskendelig indflydelse på produktets organoleptiske egenskaber og kvalitet, og ved sit århundredgamle omdømme. Jordbunds- og vejrforholdene i området, herunder vulkanske aflejringer med en pH-værdi på mellem 6,5 og 7,5, årlige gennemsnitstemperaturer på mellem 15 °C og 16 °C, som modereres af havbrisen ved Viterbo-kysten, og årlige nedbørsmængder på omkring 600-800 mm, har stor betydning for kvaliteten af olien »Canino«. Olien er harmonisk og altid afbalanceret, har en mild frugtsmag med noter af urter og/eller artiskok og er let bitter med skarpe toner. Oliventræerne er ikke blot en produktiv ressource i området, men er også kendetegnende for landskabet og miljøet. Eksperter i olivendyrkning og mølleri har været i stand til at modernisere deres dyrknings- og forarbejdningsmetoder uden nogensinde at slække på oliens unikke kvalitet, som altid er blevet værdsat af selv de mest krævende forbrugere.«

Muligheden for at markedsføre produktet i keramikbeholdere er tilføjet.

Derfor er den nuværende ordlyd:

»Den ekstrafine jomfruolie »Canino« skal emballeres med henblik på markedsføring i en glas- eller metalbeholder med en maksimal kapacitet på 5 liter.«

ændret til:

»Den ekstrafine jomfruolie »Canino« skal emballeres med henblik på markedsføring i en glas-, keramik- eller metalbeholder med en maksimal kapacitet på 5 liter.«

Denne ændring beror på producenternes behov for at kunne anvende beholdere, som er særligt velegnede til gaveindpakning.

ENHEDSDOKUMENT

»CANINO«

EU-nr.: PDO-IT-01506-AM01 — 28.11.2017

BOB ( X ) BGB ( )

1. Betegnelse

»Canino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ved markedsføringen skal den ekstrafine jomfruolie med den beskyttede oprindelsesbetegnelse »Canino« besidde følgende egenskaber:

— farve: smaragdgrøn med gyldent genskin

— aroma: frugtsmag, der minder om sunde, friske oliven høstet ved optimal modenhed

— smag: stærk smag med en bitter og skarp eftersmag

— samlet maksimalt syreindhold udtrykt som oliesyre: højst 0,5 g pr. 100 g olie

— peroxydtal ≤ 10 mEq O2/kg.

De øvrige fysisk-kemiske parametre, som ikke er udtrykkeligt nævnt, skal overholde lovgivningen om ekstrafin jomfruolie.

3.3. Foder (kun for produkter af animalsk oprindelse) og råvarer (kun for forarbejdede produkter)

Olivenolie med den beskyttede oprindelsesbetegnelse »Canino« skal fremstilles af oliven, der udelukkende eller delvis kommer fra følgende oliventræsorter: Caninese og afledte kloner deraf, Leccino, Pendolino, Maurino og Frantoio, som alene eller sammenlagt udgør 100 % af bestanden af oliventræerne i olivenplantagerne. Herudover er højst 5 % af andre sorter i olivenplantagerne tilladt.

3.4. Specifikke etaper af produktionen, som skal finde sted i det afgrænsede geografiske område

Alle produktionsetaper (dyrkning og høst af oliven og udvinding af olie) skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

For at bevare produktets særlige egenskaber gennem hele produktionsprocessen og sikre, at kvalitetskæden ikke brydes, skal olivenolien »Canino« altid emballeres i det geografiske område, som fremgår af punkt 4. Den ekstrafine jomfruolie »Canino« skal emballeres med henblik på markedsføring i en glas-, keramik- eller metalbeholder med en maksimal kapacitet på 5 liter.

3.6. Særlige regler for mærkning af det produkt, som betegnelsen henviser til

Etiketten på det emballerede produkt skal være påført følgende ord med klare bogstaver, der ikke kan slettes, og som er større end alle andre påskrifter: »Canino«. Ordet »Canino« skal være ledsaget af EU's BOB-symbol. Betegnelsen »denominazione di origine protetta« (beskyttet oprindelsesbetegnelse) eller dets akronym »DOP« (BOB) kan også stå på etiketten.

Det er forbudt at tilføje en beskrivelse, der ikke er udtrykkeligt nævnt, til betegnelsen »Canino«, herunder følgende adjektiver: fine (fin), scelto (udsøgt), selezionato (eksklusiv), superiore (meget fin) eller genuino (ægte).

Betegnelsens logo er vist nedenfor.

Det er forbudt at anvende supplerende geografiske henvisninger eller geografiske eller topografiske betegnelser, som henviser til kommuner, dele af kommuner eller geografiske områder i produktionsområdet.

Det er dog tilladt at anvende navne, firmanavne og forhandlermærker, blot de ikke er af rosende karakter eller vildleder køberen med hensyn til geografiske navne, navnlig med hensyn til geografiske navne, der henviser til olivenolieproducerende områder, som er omfattet af en beskyttet oprindelsesbetegnelse.

Det er tilladt at anvende navne på bedrifter, godser og gårde og at henvise til, at produktet er emballeret på en bedrift, af en sammenslutning af bedrifter eller på en virksomhed i produktionsområdet, men kun hvis produktet udelukkende er lavet af oliven, som er høstet i olivenplantager, der tilhører den pågældende bedrift, og kun hvis olien er udvundet og emballeret på den pågældende bedrift.

Den beskyttede oprindelsesbetegnelse »Canino« skal stå på etiketten med klare bogstaver, der ikke kan slettes, med en farve, der står i skarp kontrast til selve etikettens farve, og på en sådan måde, at den klart kan skelnes fra de andre oplysninger på etiketten.

Produktionsåret for de oliven, som olien er lavet af, skal fremgå af etiketten.

4. Kort angivelse af det geografiske områdes afgrænsning

Produktionsområdet omfatter hele det område, der administrativt udgøres af følgende kommuner eller dele heraf: Canino, Arlena di Castro, Cellere, Ischia di Castro, Farnese, Tessennano, Tuscania (del) og Montalto di Castro (del), som alle ligger i Viterbo-provinsen.

5. Tilknytning til det geografiske område

Olivendyrkningen i det pågældende område, der er den etruskiske civilisations vugge, går meget langt tilbage. Oliventræerne vokser vildt her og har givet navn til mange lokaliteter, som fortsat er i brug, f.eks. »Poggio Olivastro«. Som vist på vaser og gravfresker indsamlede etruskerne oliven, som de fik til at falde ned ved at slå på grenene med lange stænger.

De gamle oliventræer, der har nået de samme majestætiske størrelser som egetræer, er et bevis på den lokale befolknings tradition for olivendyrkning, og de karakteriserer det bølgende landskab med deres sølvgrønne farve. I nyere tid var Canino-området en del af et storgods, der tilhørte prins Torlonia indtil halvtredserne, hvor landbrugsreformen medførte, at jorderne blev fordelt mellem landbrugerne. Landbrugsreformen førte til en kraftig vækst i olivendyrkningen. Storgodsets arealer blev hurtigt omdannet til nye grønne olivenplantager.

Senere i tresserne blev olivendyrkningen lagt fuldstændig om med indførelsen af de specielle intensive olivenplantager.

Alene i Canino blev der plantet 694 ha olivenplantager efter denne ordning.

I 1965 blev den kooperative oliemølle i Canino oprettet på foranledning af den lokale myndighed for landbrugsreformen, Ente Maremma. Kooperativet har for tiden omkring 1 140 medlemmer, der tegner sig for over 60 % af produktionen i området.

Canino, der er den etruskiske civilisations vugge, er blevet berømt på grund af olivendyrkningen, som altid har været den vigtigste del af områdets økonomi. Canino var oprindeligt en etruskisk by og indgik i middelalderen i kirkestaten. Den kom derpå under hertugen af Castros herredømme. Efter igen at have tilhørt kirkestaten blev byen i 1808 givet som len til Lucien Bonaparte, som boede i det palads, der var bygget af Farnese-familien. Caninos våbenskjold omfatter en hund, der hentyder til områdets navn, og Farnese-familiens tre liljer. Olivendyrkningens udbredelse blev lettet derved, at den olie, der blev fremstillet i Canino, havde et godt omdømme og altid havde været kendt på specialmarkederne. Olien fra Canino blev i halvfjerdserne undersøgt af professor Ancel Keys og andre forskere. Forskningsresultaterne viste, at lokalbefolkningen i Canino, der generelt spiser den ekstrafine jomfruolie, der fremstilles på stedet, er bedre beskyttet mod thrombose end befolkningerne i Finland og USA, som normalt spiser animalsk fedt. Folketraditionen har styrket den ekstrafine jomfruolie fra Caninos profil i forbindelse med olivenfestivalen Sagra dell'olivo, som blev afholdt første gang i 1939 og siden er blevet fejret hvert år den 8. december. Ved denne begivenhed holdes der også sammenkomster og konferencer for de bedste eksperter inden for ernæring og teknologi. Fra 1989 til 1993 udførte den kooperative oliemølle i Canino og det regionale råd for landbrugsudvikling, Ente di Sviluppo Agricolo Regionale, et grundigt arbejde med at karakterisere den lokale olieproduktion. Kooperativet har samarbejdet med de vigtigste forskningsorganer, der beskæftiger sig med olivendyrkningens udvikling og metoder til olivenforarbejdning.

Den ekstrafine jomfruolie med »Canino« BOB er kendetegnet ved sin stærke tilknytning til det geografiske område, som har en umiskendelig indflydelse på produktets organoleptiske egenskaber og kvalitet, og ved sit århundredgamle omdømme.

Jordbunds- og vejrforholdene i området, herunder vulkanske aflejringer med en pH-værdi på mellem 6,5 og 7,5, årlige gennemsnitstemperaturer på mellem 15 °C og 16 °C, som modereres af havbrisen ved Viterbo-kysten, og årlige nedbørsmængder på omkring 600-800 mm, har stor betydning for kvaliteten af olien »Canino«. Olien er harmonisk og altid afbalanceret, har en mild frugtsmag med noter af urter og/eller artiskok og er let bitter med skarpe toner.

Oliventræerne er ikke blot en produktiv ressource i området, men er også kendetegnende for landskabet og miljøet. Eksperter i olivendyrkning og mølleri har været i stand til at modernisere deres dyrknings- og forarbejdningsmetoder uden nogensinde at slække på oliens unikke kvalitet, som altid er blevet værdsat af selv de mest krævende forbrugere.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

Hele varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP, IGP e STG« (til venstre på skærmen) og til sidst på »Disciplinari di produzione all'esame dell'UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.